V Prešove sa konala konferencia k Roku svätého Františka 
Na Gréckokatolíckej teologickej fakulte Prešovskej univerzity (GTF PU) v Prešove sa 26. októbra uskutočnila medzinárodná vedecká konferencia Svätý František – jeho miesto v dejinách a odkaz pre dnešok. Človek, stvorenstvo a spoločný domov v perspektíve integrálnej ekológie. 
Na akademickej pôde zazneli hodnotné prednášky viac ako dvadsiatich vysokoškolských pedagógov a vedeckých pracovníkov zo Slovenska, Talianska, Česka a Poľska o svätom Františkovi v kontexte histórie a súčasnosti ako aj v kontexte duchovnosti a ekologického prístupu k stvorenstvu. Konferencia v Prešove tak významne prispela k oslavám 800. výročia úmrtia svätého Františka z Assisi. Pápež Lev XIV. ustanovil od 10. januára 2026 do 10. januára 2027 Rok svätého Františka, počas ktorého sú všetci kresťania pozvaní nasledovať príklad svätca z Assisi, stať sa vzormi svätosti života a neúnavnými svedkami pokoja vo svete. Konferencia bola súčasťou vedeckého projektu KEGA 013PU-4/2026 s názvom Integrálna ekológia – cesta spájania človeka so životným prostredím.
Pozdravné príhovory v úvode konferencie predniesli rektor PU Dr. h. c. prof. PhDr. Peter Kónya, PhD., veľvyslanec Talianskej republiky v Slovenskej republike J.E. Gianclemente De Felice, prešovský arcibiskup metropolita a veľký kancelár GTF PU ThDr. Jonáš Maxim, PhD. a dekan GTF PU prof. ThDr. Peter Tirpák, PhD. 
[bookmark: _GoBack]Prešovský arcibiskup metropolita, rektor PU a dekan GTF PU zároveň zablahoželali bývalému dlhoročnému pedagógovi GTF PU a členovi Environmentálnej subkomisie Konferencie biskupov Slovenska RNDr. Jozefovi Voskárovi, stavrofornému protojerejovi, k jeho okrúhlemu životnému jubileu. 
Organizátormi konferencie, ktorá sa konala aj s podporou Veľvyslanectva Talianskej republiky v Slovenskej republike, bola Prešovská univerzita, Gréckokatolícka teologická fakulta PU, v spolupráci s ďalšími inštitúciami: Uniwersytet Papieski Jana Pawła II v Krakowie, Univerzita Pardubice, Fakulta zdravotnických studií, Teologická fakulta v Košiciach Katolíckej univerzity v Ružomberku a Gréckokatolícke arcibiskupstvo Prešov. Jej vedeckými garantmi boli rektor PU Peter Kónya a dekan GTF Peter Tirpák. 

